<classify> Timu ya soka ya Tanzania Taifa Stars leo imeanza vibaya kampeni yake ya kusaka taji la Kombe la Mataifa ya Afrika AFCON mwaka 2019 baada ya kukubali kipigo cha mabao 2-0 kutoka kwa Timu ya Taifa ya Senegal Simba wa Teranga, katika mchezo wa Kundi C uliofanyika kwenye Uwanja wa June 30 uliopo jijini Cairo nchini Misri. Licha ya kutokuwepo kwa mshambulizi wao nyota Sadio Mane, Senegal bado wameonekana kuwazidi Taifa Stars ambapo iliwachukua takribani dakika 28 kupata bao lao la kwanza kupitia kwa Keita Balde anayekipiga kunako klabu ya Inter Milan ya Italia. Krepin Diatta aliwainua kwa mara nyingine Senegal baada ya kufunga bao kwa mkwaju mkali dakika ya 65 kufuatia mpira uliokuwa umeokolewa na mabeki wa Tanzania kutokana na kona. Senegal walionekana kutawala zaidi mchezo huo takribani katika kila idara huku mshambuliaji wake hatari MBaye Niang anayekipiga kunako klabu ya Rennais F.C ya nchini Ufaransa kutokana na kukosa umakini katika umaliziaji. Keita Balde pia alikuwa mwiba kwenye mchezo huo baada ya kuonekana mara kwa mara akiisumbua safu ya ulinzi ya Tanzania iliyokuwa chini ya Kelvin Yondani na David Mwantika. Mshambuliaji wa Taifa Stars Mbwana Samatta hakuonekana kuwa na hatari sana mbele ya lango la Senegal kutokana na ulinzi mkali aliowekewa hasa na beki anayekipiga kunako klabu ya Napoli ya nchini Italia Kalidou Koulibaly. Vikosi vya timu zote mbili: Senegal Edouard Mendy Kipa, Moussa Wague, Kalidou Koulibaly, Salif Sane, Youssouf Sabaly, Idrissa Gana Gueye Nahodha, Papa Ndiaye, Kreppin Diatta, Ismaila Sarr, Balde Diao Keita, Mbaye Niang. Tanzania Aishi Manula Kipa, Gadiel Michael, Kevin Patrick Yondani, David Mwantika, Hassan Ramadhan, Feisal Salum Abdalla, Mudathir Yahya Abbas, Himid Mao Mkami, John Raphael Bocco, Mbwana Aly Samatta Nahodha, Saimon HappyGod Msuva  <topic>: MICHEZO 